I prefekturet ligger det flere vulkaner, både aktive og «sovende». Blant disse er Sakurajima som ligger i Kagoshimabukten ved Kagoshima (by). Fra krateret stiger det opp en røyk- og askesøyle, og mer eller mindre daglig har den små utbrudd. På dager da det er mer vulkansk aktivitet fra denne vulkanen, rådes mennesker i Kagoshima by til å bruke en paraply til beskyttelse mot den vulkanske asken. De siste store utbruddene var i 1914, da vulkansk masse sørget for at vulkanen ble knyttet til fastlandet, og et mindre utbrudd i 1960. Vulkansk aske i jordsmonnet sørger for at -reddikene fra Sakurajima har blitt rekordstore, de største har blitt på størrelse med en basketball. På mange av Kagoshimabuktens strender finnes mengder av pimpstein. I en kratersjø i prefekturets sørvestre hjørne, ikke langt fra badebyen Ibusuki, finnes en sjelden kjempeål.